གཟི་བརྗིད་༼ཉ༤༩༦༽ལས།རྐོང་བཙུན་ལྷ་མོ་དམ་ལ་བཏགས་ནས།བསྟན་པའི་སྲུང་མར་བཞག་གོ།རྐོང་བཙུན་ལྷ་མོས་གཡུ་ཤུག་དྲུང་ཞིག་སྟོན་པ་ལ་ཕུལ་བས།སྟོན་པས་ཀྱང་མི་འགྱུར་བའི་བཀའ་རྟགས་སུ་བཞག་གོ།ཞེས་གསུངས་པས།དེང་སང་སྐུ་ཤུག་ལྡེམ་དྲུག་གམ་བོན་རིའི་སྐུ་ཤུག་ཅེས་པ་དེ་ཡིན་པར་མངོན།གནས་འདི་ཕྱི་ལོ་༼༡༣༣༠༽བར་གནས་རྟེན་ཡིན་པ་ཙམ་དུ་ཡང་མི་རྟོགས་པར་གྱུར།ལོ་འདིར་སྤྲུལ་པའི་སྐུ་མཆོག་རི་པ་འབྲུག་གསས་ལ་རྩ་གསུམ་དམ་ཅན་རྒྱ་མཚོས་ལུང་བསྟན་ལུ་གུ་བརྒྱུད་དུ་བྱུང་སྟེ་རང་ཡུལ་མདོ་སྨད་ནས་ཕེབས་ཏེ་ཡུལ་འདིར་ཞབས་སོར་འཁོད།གནས་རི་རྟེན་དང་བཅས་པ་སྔར་གནས་རྗེས་སུ་དྲན་པའི་སྒོ་ནས་ངོ་སྤྲོད།ཁོང་གི་དང་པོ་བཞུགས་གནས་ཉི་ཁྲིའི་ཐོད་དུ་ཡོད།ཕྱིས་སུ་སྲིད་རྒྱལ་དགོན་ཆེན་དུ་འབྲུག་གསས་སྒྲུབ་ཕུག་ཅེས་པར་བཞུགས།ལྡོང་སྒོམ་བསྟན་པ་ལྷུན་གྲུབ་ཀྱིས་སྟག་རྩེ་གཡུང་དྲུང་གླིང་གི་རྟེན་དང་བརྟེན་པའི་དགོན་སྡེ་བཏབ།སྐུ་མདུན་སྨོན་ལམ་བཀྲ་ཤིས་ཀྱིས་སྟག་བྲོ་གཡུང་དྲུང་དགའ་ཚལ་གླིང་ཕྱག་བཏབ་རྟེན་དང་བརྟེན་པའི་བཀོད་པ་བསྐྲུན།འཁྲུལ་ཞིག་གཡུང་དྲུང་ཚུལ་ཁྲིམས་ཀྱིས་ཕྱག་བཏབ་པ་དེང་སང་རྫོང་ཆུང་སྟེང་ཞེས་པ་དེ་ཡིན།༧རྗེ་རི་མི་འགྱུར་རྒྱལ་མཚན་གྱིས་ཕྱག་བཏབ་པ་རྒྱལ་རི་དགོན།༧ཁྱུང་སྤྲུལ་གཡུང་དྲུང་ཕུན་ཚོགས་ཀྱིས་ཕྱག་བཏབ་པ་དགོན་པ་སྟེང་ཞེས་པ་དེ་ཡིན།༧སྤ་ཚེ་དབང་འོད་ཟེར་གྱིས་སྲིན་མོ་མཐའ་རྩའི་དགོན་པ་བསམ་གཏན་གླིང་རྟེན་དང་བརྟེན་པ་བཅས་ཡོད།༧གནས་འདིར་རང་འབྱུང་སྒྲུབ་པའི་གསང་ཕུག་ཕྱོགས་བཞི་དབུས་དང་ལྔར་ཡོད་དེ།དབུས་ཕུག་གསང་བ་ཡོང་རྫོང་།ཤར་སྟག་ལུང་སྒྲུབ་ཕུགབྱང་སྲིན་མོ་སྒྲུབ་ཕུགནུབ་བྱ་ཏི་སྒྲུབ་ཕུགལྷོ་ཉི་མ་སྒྲུབ་ཕུག་ཅེས་སོགས་སོ།།རྗེ་བཙུན་ཚེ་དབང་རིག་འཛིན་གྱིས་སྤྲུལ་སྐུ་བློ་ལྡན་སྙིང་པོ་ལ་སྙན་དུ་བརྒྱུད་པའི་ལུང་བསྟན་ཟུར་བྱང་ལས།ཐུགས་སྤྲུལ་གནས་མཆོག་བོན་རི་ལ།གང་བསྒྲུབ་ས་བཅུའི་སེམས་དཔའ་ཐོབ།ཅེས་དང་།ཐུགས་ཚབ་བོན་རི་ཆེན་པོ་ལ།གང་མཇལ་ཚེ་རབས་སྒྲིབ་པ་འབྱང་།མ་མཇལ་ཡིད་ཀྱིས་གསོལ་བཏབ་ན།སྐྱེ་བ་གསུམ་ནས་མཐོ་རིས་ཐོབ།ཅེས་གསུངས་པའི་ཕྱིར།ལྷ་རི་གྱང་ཏོ་བོད་རྒྱལ་མུ་ཁྲི་བཙན་པོའི་བསྒྲུབས་གནས་ཡིནཏེ།ཟང་གཏེར་རིག་འཛིན་འདུས་པ་ལས།ལྷ་རི་གྱང་ཏོར་གྲུབ་པ་ཐོབ་པའི་མུ་ཁྲི་བཙན་པོ་ཡིས།ཞེས་དང་།མ་རྒྱུད་ཀྱི་འཛམ་གླིང་གནས་ཆེན་ཉེར་བཞིའི་ནང་ཚན།མུ་ཁྲིའི་གནས་ཀྱི་མཁའ་འགྲོ་ལྔའི་དབུས་མ།སྟོབས་ཆེན་གྱ་ནོམ་མཁའ་འགྲོ་མའི་གནས་ཀྱང་འདིར་ཡོད་པར་མངོན།